บขส. เตรียมความพร้อมรถโดยสารให้บริการช่วงปีใหม่ พร้อมมอบส่วนลด ค่าโดยสาร 10% ทุกเส้นทาง
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด หรือ บขส. เปิดเผยว่า เพื่อเป็นของขวัญปีใหม่ 2565 และแบ่งเบาภาระค่าครองชีพให้กับประชาชนในช่วงเทศกาลปีใหม่ที่จะถึงนี้ บขส. ได้จัดโครงการ “บขส. ส่งความสุขปีใหม่ 2565” มอบสิทธิ์ส่วนลด 10% ทุกเส้นทาง ทุกที่นั่งผู้ใช้บริการสามารถใช้สิทธิ์ตามโครงการ “บขส. ส่งความสุขปีใหม่ 2565” ให้กับผู้ใช้บริการ บขส. ที่ซื้อตั๋วโดยสาร ผ่านช่องทาง Application “E-Ticket” และ Website บขส. https://tcl99web.transport.co.th/Home และเดินทางระหว่างวันที่ 20 ธันวาคม 2564 - 20 มกราคม 2565 เท่านั้น ผู้เข้าร่วมโครงการฯ จะได้รับส่วนลดค่าโดยสาร 10% (ไม่รวมค่าธรรมเนียม) และไม่สามารถใช้ส่วนลดนี้ร่วมกับรายการส่วนลดประเภทอื่นๆ ได้ รวมทั้งไม่สามารถแลกเป็นเงินสด เปลี่ยนแปลง หรือคืนตั๋วโดยสารทุกกรณี ทั้งนี้ บขส.ขอสงวนสิทธิ์ในการเปลี่ยนแปลงเงื่อนไขและยกเลิกสิทธิ์ โดยไม่ต้องแจ้งให้ทราบล่วงหน้า สอบถามข้อมูลเพิ่มเติมได้ที่ Call center 1490 เรียก บขส. ตลอด 24 ชั่วโมงกรรมการผู้จัดการใหญ่ บขส. กล่าวด้วยว่า บขส. พร้อมให้บริการด้วยรถโดยสารที่มีคุณภาพ  ได้มาตรฐานความปลอดภัยด้านสุขอนามัย SHA Plus และจัดการเดินรถตามมาตรการสาธารณสุขอย่างเคร่งครัด พร้อมขอความร่วมมือผู้ใช้บริการ สวมหน้ากากอนามัย สแกนแอปพลิเคชันไทยชนะ ก่อนและหลังใช้บริการ เพื่อความปลอดภัยในการเดินทาง